Εγκρίθηκε η πληρωμή Σεπτεμβρίου για τους δικαιούχους ΚΕΑ

Δημοσιεύτηκε η απόφαση του Υπουργείου Εργασίας, που φέρει την υπογραφή της υπουργού Έφης Αχτσιόγλου, η οποία εγκρίνει τη μεταφορά πίστωσης συνολικού ποσού 68.948.019,75 € (εξήντα oκτώ εκατομμύρια εννιακόσιες σαράντα οκτώ χιλιάδες δέκα εννέα ευρώ και εβδομήντα πέντε λεπτά) για την πληρωμή του ΚΕΑ Σεπτεμβρίου 2018, στους 306.196 (τριακόσιες έξι χιλιάδες εκατόν ενενήντα έξι ) δικαιούχους του προγράμματος Κοινωνικό Εισόδημα Αλληλεγγύης.

Ακόμα δεν έχει εκδοθεί επίσημη ανακοίνωση για την ημερομηνία που θα γίνει η πληρωμή, ωστόσο ε΄ίναι γνωστό ότι οι πληρωμές γίνονται κάθε μήνα μεταξύ 25-28.

Τα ποσά που θα λάβουν οι δικαιούχοι:

Για μονοπρόσωπο νοικοκυριό, 200 ευρώ τον μήνα.
Για κάθε επιπλέον ενήλικο μέλος του νοικοκυριού, επιπλέον 100 ευρώ τον μήνα.
Για κάθε ανήλικο μέλος, προσαύξηση του ποσού κατά 50 ευρώ κάθε μήνα.

Το ΚΕΑ συνδέεται επίσης με σειρά από κοινωνικές υπηρεσίες, παροχές και αγαθά, όπως η δωρεάν ιατροφαρμακευτική περίθαλψη ανασφάλιστων, η παροχή σχολικών γευμάτων, η παραπομπή και ένταξη σε δομές και υπηρεσίες κοινωνικής φροντίδας και υποστήριξης και η ένταξη στα προγράμματα των Κοινωνικών Δομών Αντιμετώπισης της Φτώχειας.

Η πληρωμή του ΚΕΑ, όπως γίνεται κάθε φορά θα πραγματοποιηθεί με πίστωση εξ’ ημισείας στο λογαριασμό και στην προπληρωμένη κάρτα αγορών, στις περιπτώσεις που το συνολικό καταβαλλόμενο ποσό είναι ίσο με ή υπερβαίνει τα 100 ευρώ ανά μήνα. Η προπληρωμένη τραπεζική κάρτα του δικαιούχου μπορεί να χρησιμοποιηθεί χωρίς κανένα περιορισμό για οποιαδήποτε αγορά, συμπεριλαμβανομένων των ηλεκτρονικών αγορών.

Υπενθυμίζεται πως με σχετική Υπουργική Απόφαση, έχει οριστεί η υποχρέωση των δικαιούχων του ΚΕΑ και των υπολοίπων μελών του νοικοκυριού, που δηλώνουν στην αίτησή τους ότι είναι άνεργοι αλλά δεν διαθέτουν κάρτα ανεργίας, να εγγράφονται, στο μητρώο ανέργων του Οργανισμού Απασχόλησης Εργατικού Δυναμικού (ΟΑΕΔ), μέχρι το τέλος του επόμενου μήνα από τον μήνα έγκρισης της αίτησής τους στο ΚΕΑ, όπως προβλέπει η υπ’ αριθμ. Δ13/οικ./33475/1935/ 15-06-2018 (ΦΕΚ Β’ 2281) Κοινής Υπουργικής Απόφασης (ΚΥΑ) με θέμα «Καθορισμός των όρων και προϋποθέσεων εφαρμογής του προγράμματος Κοινωνικό Εισόδημα Αλληλεγγύης (ΚΕΑ)».

Σύμφωνα με την περίπτωση γ’ της παρ. 1 του άρθρου 5 ως ημερομηνία έναρξης ισχύος της ανωτέρω υποχρέωσης ορίζεται η 1η 8.2018. και οι άνεργοι, εφόσον δύνανται να εργαστούν, υποχρεούνται:

– Να εγγράφονται, σύμφωνα με το ισχύον κανονιστικό πλαίσιο, στο Μητρώο ανέργων του Οργανισμού Απασχόλησης Εργατικού Δυναμικού (Ο.Α.Ε.Δ.), μέχρι το τέλος του επόμενου μήνα από τον μήνα έγκρισης της αίτησής τους,

– να ανανεώνουν την κατάσταση ανεργίας τους, σύμφωνα με το ισχύον κανονιστικό πλαίσιο του Ο.Α.Ε.Δ.,

– υπό την επιφύλαξη λόγων ανωτέρας βίας, να επισκέπτονται όποτε κληθούν, σε προκαθορισμένη από τον Ο.Α.Ε.Δ. ημερομηνία, τα Κ.Π.Α.2 που εξυπηρετούν το Δήμο διαμονής τους και να συνεργάζονται με τους εργασιακούς συμβούλους για την παροχή υπηρεσιών εξατομικευμένης προσέγγισης,

– να αποδέχονται κάθε προτεινόμενη κατάλληλη θέση εργασίας, όπως αυτή ορίζεται από το εκάστοτε ισχύον κανονιστικό πλαίσιο του Ο.Α.Ε.Δ., ή τη συμμετοχή σε κάθε δράση προώθησης στην εργασία, όπως δράσεις επαγγελματικής κατάρτισης, συμβουλευτικής και επιχειρηματικότητας.

Νέες αιτήσεις

Από την 1η Αυγούστου 2018, σε νέες αιτήσεις ΚΕΑ που εγκρίνονται ή τροποποιούνται, εάν είχε δηλωθεί η ένδειξη στο εργασιακό status ως Άνεργος/η» , τότε θα ισχύουν αυτές οι τρεις περιπτώσεις:

– Εάν μέσα στο χρονικό περιθώριο (δηλαδή μέχρι το τέλος του επόμενου μήνα από τον μήνα έγκρισης), ο δικαιούχος ή ο υποψήφιος δικαιούχος ΚΕΑ (και τα άνεργα μέλη του νοικοκυριού) κατέχουν κάρτα ανεργίας, τότε δεν χρειάζεται καμία ενέργεια από τον δικαιούχο προκειμένου να επισκεφθούν τα Κέντρα Κοινότητας, διότι αυτόματα ο ΟΑΕΔ θα ενημερώσει το σύστημα του ΚΕΑ.

– Εάν δεν κατέχει ο δικαιούχος ή ο υποψήφιος δικαιούχος ΚΕΑ (και τα άνεργα μέλη του νοικοκυριού) την κάρτα ανεργίας, τότε η αίτηση ανακαλείται αυτομάτως (διακόπτεται αυτομάτως το επίδομα ΚΕΑ). Τότε σε αυτήν την περίπτωση το νοικοκυριό έχει δικαίωμα επανυποβολής αίτησης από τον επόμενο μήνα από αυτόν κατά τον οποίο εκπληρώθηκε η υποχρέωση από το σύνολο (όλων) των υπόχρεων για εγγραφή όσων μετέχουν στην αίτηση.

– Εάν ο δικαιούχος ή ο υποψήφιος δικαιούχος ΚΕΑ (και τα άνεργα μέλη του νοικοκυριού) ενώ δηλώνουν άνεργοι στην αίτηση για το ΚΕΑ, αλλά δεν είναι δυνατή η εγγραφή τους λόγω των προϋποθέσεων που θέτει ο ΟΑΕΔ, τότε θα πρέπει να επισκεφθούν τα ΚΠΑ2 του ΟΑΕΔ προκειμένου να τους δοθεί βεβαίωση η οποία θα αναγράφει τον λόγο απόρριψης εγγραφής στο μητρώο ανέργων.